કોરોના વાઇરસ : નવા પ્રકારથી વિશ્વભરમાં ચિંતા, પણ WHOએ શું કહ્યું?\nભારત સરકારે બ્રિટનમાંથી આવનારી તમામ ફ્લાઇટ 31 ડિસેમ્બર સુધી રોકી દીધી છે. આ પહેલાં યુરોપ અને દુનિયાના 40થી વધુ દેશોએ બ્રિટનમાંથી આવનારી ફ્લાઇટોને હાલ પૂરતી અટકાવી દેવાનો નિર્ણય લીધો હતો. 

ડેન્માર્કમાં પણ કોરોના વાઇરસના નવા પ્રકારથી સંક્રમિત કેસ સામે આવતા સ્વીડને ડેન્માર્ક આવતી-જતી ફ્લાઇટ્સ પર રોક લગાવી દીધી છે.

બ્રિટનમાંથી આવનારા મુસાફરોનો આરટીપીસીઆર ટેસ્ટ ઍરપૉર્ટ પર કરવામાં આવશે. આ નિર્ણય 22 ડિસેમ્બર 12 વાગ્યાથી બ્રિટનમાંથી આવનારી તમામ ફ્લાઇટો માટે લાગુ પડશે. 

'બેકાબૂ' છે નવો પ્રકાર?

જો કે વિશ્વ આરોગ્ય સંસ્થાના ઇમરજન્સી બાબતોના ચીફ માઇક રાયને કહ્યું કે મહામારીના ફેલાવા સમયે નવો પ્રકાર મળવો સામાન્ય વાત છે અને તે 'બેકાબૂ' નથી. 

જોકે તેના ઉલટ રવિવારે બ્રિટનના સ્વાસ્થ્ય સચિવ મૅટ હૅનકૉકે વાઇરસના આ નવા પ્રકાર માટે 'બેકાબૂ' શબ્દ વાપર્યો હતો.

આયરલૅન્ડ, જર્મની, ફ્રાન્સ, ઈટાલી, નેધરલૅન્ડ અને બેલ્જિયમે યુકે સાથેની વિમાનોની અવરજવર રોકી દીધી છે.

કોરોના વાઇરસનો આ નવો પ્રકાર લંડન અને દક્ષિણ-પૂર્વ ઇંગ્લૅન્ડમાં ઝડપથી ફેલાયો છે.

વાઇરસને ફેલાતો રોકવા માટે બ્રિટન સરકારે શનિવારે પૂર્વ અને દક્ષિણ-પૂર્વ ઇંગ્લૅન્ડના અમુક વિસ્તારો તથા લંડનમાં કડક પ્રતિબંધો લાગુ કર્યા છે. 

કોરોના વાઇરસના આ પ્રકારનું સંક્રમણ ઇંગ્લૅન્ડ ઉપરાંત નેધરલૅન્ડ, ઑસ્ટ્રેલિયા, ડેનમાર્ક અને દક્ષિણ આફ્રિકામાં પણ જોવા મળ્યું છે.

બેલ્જિયમ અને નેધરલૅન્ડે બ્રિટન સાથેની પોતાની તમામ વિમાનસેવાઓને રદ કરી દીધી છે.

વળી ફ્રાન્સે બ્રિટનથી આવતા માલસામાન પર પણ રોક લગાવી હોવાથી ડોવર સ્થિત દક્ષિણ બ્રિટિશ પોર્ટ પર ઘણો માલસામાન ફસાઈ ગયો છે.

બ્રિટનના વડા પ્રધાન બોરિસ જૉન્સનનું કહેવું કે તેઓ વેપારને શરૂ કરવા માટે ફ્રાન્સના રાષ્ટ્રપતિ ઇમેન્યુએલ મૅંક્રો સાથે વાતચીત કરશે. તેમને આશા છે કે સમસ્યાનો ઉકેલ આવી જશે.

વળી બોરિસ જૉન્સનનું કહેવું છે કે વાઇરસનો આ નવો પ્રકાર કોવિડ-19ની બીમારીનું કારણ બને છે અને 70 ટકા વધારે સંક્રમણ થઈ શકે છે.

તેમણે સ્પષ્યપણે કહ્યું કે, "પહેલાં જે યોજના તૈયાર કરાઈ હતી તેના અનુસાર આ વખતે આપણે ક્રિસમસ નહીં મનાવી શકીશું."

એમણે કહ્યું કે આ નવા પ્રકાર કારણે હૉસ્પિટલોમાં દરદીઓની સંખ્યા ઝડપથી વધી રહી છે, જોકે આનાથી વધારે મૃત્યુ નથી થઈ રહ્યાં.

અત્રે ઉલ્લેખનિય છે કે બ્રિટન સરકારે તાજેતરમાં ક્રિસમસ દરમિયાન પ્રતિબંધોમાં પાંચ દિવસની છુટ આપવાની જાહેરાત કરી હતી....\n\ntl;dr:
યુનાઇટેડ કિંગડમમાં જોવા મળેલા કોરોના વાઇરસના નવા પ્રકાર (વેરીઅન્ટ)થી વિશ્વભરમાં ખોફ પેદા થયો છે અને ભારત પણ એમાંથી અછૂતું નથી રહી શક્યું.